Nordjyderne går generelt op i at træffe klimavenlige beslutninger, men det kniber stadigvæk, når vi går på gavejagt op til julen. En ny undersøgelse viser, at kun fem procent af nordjyderne har givet en genbrugsgave i løbet af det seneste år. Til gengæld vil så mange som 38 procent gerne modtage en genbrugsgave. - Det tyder på, at vi er blevet bedre til at forventningsafstemme med venner og familie inden vi for eksempel køber ind til jul. siger Pernille Lund, der er talsperson for Tise. Det er genbrugsvirksomheden Tise, der står bag undersøgelsen, og ifølge virksomhedens talsperson er det kun positivt, at der er sket en udvikling i nordjydernes holdning til genbrugsgaver. Bange for modtagerens reaktion Ved sidste års undersøgelse svarede 59 procent af de adspurgte, at de var bange for modtagerens reaktion på en genbrugsgave. I den nye undersøgelse er tallet faldet til 49 procent. Bekymringen for at give genbrugsgaver behøver dog ikke at være så stor, viser undersøgelsen. Det er nemlig ikke nødvendigvis en barriere, at andre har brugt det først. - Næsten halvdelen af nordjyderne får samme glæde af at købe secondhand som af at købe nyt. Og så sparer man jo både på miljøet og økonomien, som mange nordjyder nok kan have brug for med stigende priser og energiregninger, siger Pernille Lund. Undersøgelsen er foretaget blandt voksne i Region Nordjylland.
Det er ikke nødvendigvis en barriere at give en gave, som andre har brugt først, viser ny undersøgelse.